40 wat van Isis vlug, verdrink aan Mosambiekse kus | Netwerk24
04 November 2020 08:47
Meer as 40 mense het vermoedelik verdrink nadat 'n boot aan die ooskus van Mosambiek gesink het, het 'n administrateur van die land Dinsdag gesê.
Issa Tarmamade, distriksadministrateur in Ibo, het telefonies aan Reuters bevestig die boot het Sondag in die Indiese Oseaan tussen die eilande van Ibo en Matemo, noord van Pemba – waarheen talle mense vlug – gesink.
Inwoners van die Cabo Delgado-provinsie, in die verre noorde van die land, vlug in groot getalle uit die geweldgeteisterde gebied, wat die teiken van 'n Islamitiese rebellie is met bande met Isis.
Die gas- en olieryke provinsie Cabo Delgado is in die noorde van van Mosambiek geleë.
Binne enkele dae in Oktober het duisende mense op strande in Pemba aangekom wat van die geweld gevlug het.
Hoewel die oorsaak nog onbekend is, word vermoed die boot was moontlik oorlaai met mense en hul besittings.
Daar was 74 mense op die boot, waarvan 32 deur 'n verbygaande seilboot gered is. Die res van die passasiers is vermoedelik dood. Lyke, ook dié van 'n kind, is Dinsdag aan die kus van die Ibo-eiland aangetref.
Die see- en kusgebiede word gefynkam en owerhede verwag om nog lyke te vind.
Volgens die World Food Programme het bykans 400 000 mense reeds hul huise in Cabo Delgado verlaat en gevlug.
Gedurende 2020 het die rebellie-groep die omvang en hoeveelheid van sy aanvalle verhoog, wat daartoe gelei het dat hy regeringsmagte terugdryf en beheer neem oor 'n paar belangrike dorpe. – Reuters